1.1.13.Drugi zahtjevi za tehničku pomoć

Nakon rezolucije Europskog parlamenta o MSFI-ju 9 Komisija je u svibnju 2017. od EFRAG-a zatražila tehnički savjet o zahtjevima MSFI-ja 9 Financijski instrumenti koji se odnose na računovodstvo vlasničkih instrumenata iz perspektive dugoročnog ulaganja.

U prvoj je fazi od EFRAG-a zatraženo da prikupi kvantitativne podatke o aktualnoj razini vlasničkih instrumenata koje drže dugoročni ulagači, o njihovoj računovodstvenoj klasifikaciji i potencijalnom učinku novih zahtjeva na njihovo ponašanje kako bi se procijenilo bi li zahtjevi mogli negativno utjecati na dugoročna ulaganja.

U drugoj je fazi od EFRAG-a zatraženo da analizira potencijalne alternative zahtjevima MSFI-ja 9 o zabrani ponovnog mjerenja vlasničkih instrumenata koji se mjere prema fer vrijednosti kroz ostalu sveobuhvatnu dobit. EFRAG je u srpnju 2017. pokrenuo javno savjetovanje radi prikupljanja kvantitativnih podataka i zatražio je od europskog akademskog tima pregled akademske literature. EFRAG je u siječnju 2018. objavio izvješće o prvoj fazi tog projekta.

1.1.14.Istraživačke aktivnosti

Teme EFRAG-ova istraživačkog rada odabrane su u skladu s rezultatima javnog savjetovanja iz 2015. Javno savjetovanje omogućilo je uvid u istraživačke prioritete europskih institucija, tijela i agencija. EFRAG će u drugom tromjesečju 2018. započeti novo savjetovanje o istraživačkom programu. EFRAG se snažno zalaže za istraživanja koja se temelje na dokazima. EFRAG je u okviru svojih istraživačkih aktivnosti u 2017. objavio studiju „Dinamično upravljanje rizicima – Kako banke upravljaju rizikom kamatne stope?” (Dynamic Risk Management - How do banks manage interest rate risk?) i dokument za raspravu „Test umanjenja vrijednosti goodwilla: Može li se poboljšati?” (Goodwill Impairment Test: Can it be improved?)

EFRAG provodi projekte i u sljedećim područjima: transakcije osim razmjene jednake vrijednosti; računovodstvo hibridnih mirovinskih planova i implikacije aktualnih kamatnih stopa.

3.2.Upravljanje, transparentnost i javna odgovornost

1.1.15.Reforma upravljanja na temelju preporuke iz Maystadtova izvješća

Reformom upravljanja EFRAG-a koja se počela provoditi 31. listopada 2014. unaprijeđene su njegova legitimnost i reprezentativnost i uspostavljen je koherentniji postupak sudjelovanja EU-a u IASB-ovu postupku izrade standarda. Reforma upravljanja dovršena je u srpnju 2016. kada je Opća skupština EFRAG-a službeno imenovala Jean-Paula Gauzèsa, bivšeg zastupnika u Europskom parlamentu, predsjednikom Odbora EFRAG-a, nakon što su Europski parlament i Vijeće odobrili Komisijin prijedlog njegova imenovanja.

Europska nadzorna tijela i ESB odabrali su status službenih promatrača s pravom sudjelovanja u raspravama Odbora EFRAG-a. Njihov se doprinos pomno razmatra pri formiranju EFRAG-ovih stajališta i znatno su pridonijeli EFRAG-ovoj analizi učinaka, osobito u području financijske stabilnosti.

EFRAG je sve zaključke u 2017. donio konsenzusom, bez potrebe za glasovanjem. U 2017. izvršena je prva rotacija članova Odbora EFRAG-a i imenovani su novi članovi Odbora. U duhu Maystadtova izvješća uvedeno je mjesto promatrača za europske organizacije koje predstavljaju privatne ulagače („krajnji korisnici”).

Odbor EFRAG-a pod nadzorom Opće skupštine EFRAG-a jedanput godišnje preispituje učinkovitost i djelotvornost svojih članova. Preispitivanjem provedenim u 2017. obuhvaćena su pitanja strateške, upravljačke i operativne prirode. Pokazalo se da su nove upravljačke strukture uglavnom dobro funkcionirale, što je pridonijelo kredibilitetu organizacije. Doneseno je nekoliko preporuka za daljnje poboljšanje učinkovitosti EFRAG-ovih aktivnosti u budućnosti.

EFRAG potpuno transparentno objavljuje godišnje izvješće o preispitivanju svojeg upravljanja, financijske strukture i glavnih aktivnosti u predmetnoj godini. Godišnje izvješće o preispitivanju u 2017. objavljeno je 21. ožujka 2018.

Unutarnjim pravilima EFRAG-a utvrđeni su zahtjevi o sukobu interesa, a Odbor EFRAG-a ima politiku o sukobu interesa za članove Odbora koja je objavljena na web-mjestu EFRAG-a. Cilj je politike osigurati vjerodostojnost EFRAG-a kao organizacije koja radi u europskom javnom interesu. Tom se politikom žele izbjeći situacije u kojima nastaju sukobi interesa ili se stvara predodžba sukoba interesa, što bi moglo rezultirati odlukama ili radnjama koje nisu u najboljem interesu europske javnosti u cjelini ili stvoriti predodžbu o neprimjerenom djelovanju EFRAG-a. Članovi Odbora EFRAG-a i osoblje EFRAG-a potpisuju godišnje izjave.

Konačno, nezavisna revizija o vidljivosti i učinkovitosti EFRAG-a provedena je u drugoj polovini 2017. U izvješću objavljenom u ožujku 2018. navedeno je aktualno stajalište o dobrim stranama organizacije i područjima za poboljšanje. Općenito je u izvješću potvrđena visoka kvaliteta EFRAG-ova rada, ali je naznačeno da je vidljivost jedno od područja u kojima su potrebna poboljšanja te da je potrebno njegovo sudjelovanje u široj raspravi o korporativnom izvještavanju. Provedba komunikacijske strategije EFRAG-a i komunikacijski tim pod vodstvom predsjednika Odbora EFRAG-a pridonijet će daljnjem napretku u pogledu vidljivosti i kredibiliteta EFRAG-a.

1.1.16.Pravila o transparentnosti

EFRAG je od svojeg osnutka i nakon spomenute reforme uspostavio transparentan javni propisani postupak koji se s vremenom dodatno razvijao. Tim propisanim postupkom svim europskim institucijama, tijelima i agencijama omogućeno je da EFRAG-u dostave svoje mišljenje i jamči se da EFRAG pri utvrđivanju svojih stajališta uzima u obzir različite europske računovodstvene i ekonomske modele i stajališta, što je nužno kako bi se osiguralo da MSFI odgovaraju potrebama Europe.

Na primjer, u okviru svojeg propisanog postupka EFRAG je (1.) objavio nacrte stajališta za javno savjetovanje; (2.) proveo testiranja na terenu i druge analize učinaka; (3.) organizirao informativne kampanje (neke su bile posebno usmjerene na korisnike financijskih izvještaja) i (4.) proveo posebne ankete.

EFRAG je pridonio i izradi standarda na temelju dokaza time što je izradio kvantitativne studije koje su osnova za rasprave o EFRAG-ovim očitovanjima i savjetovanju o odobravanju. Kvantitativne studije postupno postaju sve važniji dio EFRAG-ova istraživačkog rada.